Na temelju članka 40. Zakona o predškolskom odgoju i obrazovanju (NN 10/97, 107/07, 94/13, 98/19, 57/22) Upravno vijeće Dječjeg vrtića „Smajlić“, na svojoj 1. konstituirajućoj sjednici održanoj dana 18. kolovoza 2023. godine donijelo je

**P R A V I L N I K**

**O UPISU DJECE I NAČINU OSTVARIVANJA PRAVA I OBVEZA**

**KORISNIKA USLUGA DJEČJEG VRTIĆA „SMAJLIĆ“**

# **OPĆE ODREDBE**

**Članak 1.**

Ovim Pravilnikom o upisu djece i načinu ostvarivanja prava i obveza korisnika usluga (u daljnjem tekstu: Pravilnik) uređuje se postupak upisa djece u dječji vrtić, način organiziranja i ostvarivanja programa predškolskog odgoja, obrazovanja i socijalne skrbi djece predškolske dobi, način ostvarivanja prednosti pri upisu djece u Dječji vrtić Smajlić, (u daljnjem tekstu: Vrtić), te prava i obveze roditelja odnosno skrbnika djece (u daljnjem tekstu: Korisnik usluga).

**Članak 2.**

U Vrtiću se ostvaruju sljedeći programi za djecu predškolske dobi:

* redoviti programi njege, odgoja, naobrazbe, zdravstvene zaštite, prehrane i socijalne skrbi djece predškolske dobi (u nastavku teksta: redoviti programi) koji su prilagođeni razvojnim potrebama djece te njihovim mogućnostima i sposobnostima
* program predškole integriran u redovite programe za djecu u godini prije polaska u osnovnu školu, a za djecu s teškoćama u razvoju dvije godine prije polaska u osnovnu školu
* program predškole za djecu u godini prije polaska u osnovnu školu, a za djecu s teškoćama u razvoju dvije godine prije polaska u osnovnu školu

**Članak 3.**

Broj djece u odgojnim skupinama i dob djece u pojedinim skupinama, te normativi rada odgojitelja u skupinama određuju se na temelju Državnoga pedagoškog standarda predškolskog odgoja i naobrazbe. U redovni program mogu se upisati djeca od navršene prve godine života do polaska u osnovnu školu.

**Članak 4.**

Pedagoška godina traje od 01. rujna tekuće godine do 31. kolovoza sljedeće godine.

# **OSTVARIVANJE REDA PRVENSTVA PRI UPISU I MJERILA ZA BODOVANJE**

**Članak 5.**

Vrtić je dužan sukladno svom kapacitetu organizirati redoviti program predškolskog odgoja, te osigurati provođenje prednosti pri upisu na način utvrđen Zakonom, aktima Osnivača o ostvarivanju prednosti i ovim Pravilnikom.

**Članak 6.**

Prednost pri upisu sukladno aktima Osnivača ostvaruje dijete koje zajedno s oba roditelja ili zajedno sa samohranim roditeljem ima prebivalište na području Općine Galovac .

Pri upisu djece u redoviti cjelodnevni (10 sati) program Vrtića apsolutnu prednost (izravan upis) imaju djeca u godini dana prije polaska u školu.

Za svu ostalu djecu primjenjuje se bodovanje, i to na sljedeći način:

Za djecu koja su upisana u vrtić u pedagoškoj godini te bez prekida ostaju korisnici Vrtića u idućoj pedagoškoj godini, podnosi se zahtjev za upis, ali ne primjenjuje se bodovanje.

|  |  |
| --- | --- |
| **PREDNOST PRI UPISU** | **MJERILA ZA BODOVANJE** |
| Djeca roditelja invalida Domovinskog rata | 10 bodova |
| Djeca oba zaposlena roditelja | Svaki zaposlen roditelj ostvaruje 10 bodova |
| Djeca iz obitelji s troje ili više djece | 1 bod za svako malodobno dijete |
| Djeca samohranih zaposlenih roditelja | 20 bodova |
| Djeca koja žive samo s jednim zaposlenim roditeljem | 20 bodova |
| Djeca čiji su roditelji na redovnom školovanju | Svaki roditelj ostvaruje 10 bodova |
| Dijete u udomiteljskoj obitelji, bez roditelja ili bez odgovarajuće roditeljske skrbi | 10 bodova |
| Djeca roditelja s invaliditetom | Prema postotku invaliditeta 10 % = 1 bod |
| Dijete roditelja koji primaju doplatak za djecu | 2 boda |
| Dijete s poteškoćama u razvoju | 10 bodova |
| Dijete u godini prije polaska u školu | Direktan upis |

**Članak 7.**

U slučaju istog broja bodova prednost imaju djeca koja dolaze iz obitelji slabijeg imovinskog stanja utvrđenog prema sljedećim kriterijima: prosjek primanja roditelja (uzdržavatelja) u prethodnoj godini, djeca roditelja (uzdržavatelja) koji primaju dječji doplatak, djeca iz obitelji koja su u podstanarstvu, djeca iz obitelji s težim životnim prilikama (više članova zajedničkog kućanstva, teže bolesti članova zajedničkog kućanstva i sl.).

**Članak 8.**

O upisu djeteta s teškoćama u razvoju odlučuje stručna služba Vrtića na temelju dokumentacije o vrsti teškoće, te nalaza i mišljenja Centra za socijalnu skrb o psihofizičkom statusu i potrebama djeteta i uvjetima koje Vrtić može ponuditi. Ukoliko se procijeni se da se specifične potrebe djeteta s teškoćama u razvoju ne mogu zadovoljiti u sklopu redovitog programa, odbit će se zahtjev za upis djeteta u redoviti program i predložiti drugi odgovarajući program u drugoj ustanovi.

**Članak 9.**

Ukoliko se sva prijavljena djeca mogu upisati neće se primjenjivati kriteriji za ostvarivanje prednosti.

**Članak 10.**

Bodovi utvrđeni po kriterijima iz članka 6. zbrajaju se na temelju ukupnog broja bodova. Dakle, utvrđuje se lista prioriteta na koju se redom stavljaju zahtjevi podnositelja/ica od većeg broja bodova do najmanjeg.

Ako više djece ostvari jednak broj bodova, prednost pri upisu utvrđuje se Odlukom o upisu i mjerilima upisa za tekuću godinu.

# **POSTUPAK UPISA DJECE U VRTIĆ I OSTVARIVANJE PRAVA**

**Članak 11.**

Upis djece u program Vrtića provodi se prema Odluci o upisu što ga za svaku pedagošku godinu donosi Upravno vijeće Vrtića.

**Članak 12.**

U skladu s Odlukom o upisu i mjerilima upisa Vrtić svake godine objavljuje Oglas za upis djece radi ostvarivanja programa predškolskog odgoja.

Oglas za upis objavljuje se na oglasnoj ploči u objektu Vrtića, te na Web stranici Vrtića ili web stranici Općine Galovac.

Oglas sadrži podatke o:

* roku za podnošenje zahtjeva
* mjestu podnošenja zahtjeva i trajanje oglasa
* popisu osnovne dokumentacije koju je potrebno priložiti i naznaku dodatne dokumentacije

**Članak 13.**

Uz zahtjev za upis djeteta Korisnik usluga obavezno prilaže:

* Potvrdu o prebivalištu djeteta
* Presliku rodnog lista ili domovnice djeteta
* Potvrdu o obavljenom sistematskom pregledu djeteta
* Elektronski zapis radne knjižice ili potvrda poslodavca o zaposlenju
* Zahtjev za upis izdaje Vrtić

**Članak 14.**

Postupak prikupljanja prijava i pripadajućih dokumenata vezanih uz upis djece provodi pedagog Vrtića. Nakon obavljenog navedenog postupka pedagog vrednuje prikupljene prijave , , te sastavlja listu upisanih koja sadrži redne brojeve i imena djece koja će biti upisana u vrtić. Listu upisanih potvrđuje, i po potrebi korigira, Upravno vijeće Vrtića. Bodovna lista upisane i neupisane djece u Vrtić objavit će se na Oglasnoj ploči te web stranici Vrtića.

**Članak 15.**

Protiv odluke Upravnog vijeća o rezultatima upisa podnositelji/ce zahtjeva imaju pravo žalbe. Žalba se podnosi prvostupanjskom tijelu Vrtića (Upravnom vijeću) u roku od 15 dana od dana oglašavanja rezultata upisa.

**Članak 16.**

Nakon završetka upisa, isteka roka za žalbe i donošenja odluka po žalbi ravnatelj je dužan dostaviti Osnivaču Odluku o upisu.

**Članak 17.**

Za djecu koja ne mogu biti primljena u vrtić utvrđuje se lista čekanja.

Tijekom godine Vrtić upisuje (prema odluci ravnatelja) djecu s liste čekanja ili djecu za koju su zahtjevi za upis podneseni nakon propisanog roka ukoliko se zbog odustajanja primljene djece, povećanja kapaciteta ili slično, ukažu slobodna mjesta.

# **OSTVARIVANJE PRAVA I OBVEZA KORISNIKA USLUGA DJEČJEG VRTIĆA**

**Članak 18.**

Djeca upisana slijedom oglasa započinju ostvarivati program od 1. rujna tekuće godine, ako drugačije nije utvrđeno odlukom Osnivača, Upravnog vijeća ili ugovorom Vrtića s roditeljem odnosno skrbnikom djeteta.

**Članak 19.**

Korisnik usluga dužan je sklopiti ugovor o ostvarivanju programa s Vrtićem najkasnije do 31. kolovoza tekuće godine.

Korisnici usluga koji nastavljaju s korištenjem u narednoj pedagoškoj godini također su dužni najkasnije do 31. kolovoza tekuće godine sklopiti novi ugovor o ostvarivanju programa s Vrtićem.

U protivnom će se smatrati da je Korisnik odustao od korištenja usluga Vrtića za narednu pedagošku godinu te će se upražnjena mjesta popunjavati s liste čekanja.

**Članak 20.**

Korisnik usluga dužan je:

* prije početka ostvarivanja programa dostaviti potvrdu nadležnog liječnika o obavljenom sistematskom zdravstvenom pregledu djeteta, te dodatnu zdravstvenu potvrdu za slučaj promjena zdravlja nastalih nakon sistematskog zdravstvenog pregleda,
* predočiti potpunu dokumentaciju i informaciju o karakteristikama i potrebama djeteta koje su bitne za odabir primjerenog programa kao i za njegovu sigurnost i zdravlje tijekom ostvarivanja programa,
* pravovremeno izvješćivati Vrtić o promjenama razvojnog statusa djeteta i surađivati s Vrtićem u postupcima izmjena programa,
* za slučaj značajnih promjena zdravstvenog stanja ili razvojnog statusa djeteta koje tijekom ostvarivanja programa uoči stručni tim Vrtića, obaviti potrebne pretrage i pribaviti mišljenja nadležnih službi te sudjelovati u programu pedagoške opservacije djeteta i utvrđivanju novog prilagođenog individualiziranog programa, ako je to u interesu razvojnih potreba i sigurnosti djeteta odnosno sigurnosti i ostvarivanja odgojno- obrazovnog programa za drugu djecu,
* osobno dovoditi i odvoditi dijete iz odgojno-obrazovne skupine ili izvijestiti odgojitelja o punoljetnoj osobi koju je za to ovlastio,
* izvijestiti odgojitelja odgojno-obrazovne skupine o razlozima izostanka djeteta,
* ne dovoditi u Vrtić bolesno dijete, a nakon završenog liječenja dostaviti potvrdu nadležnog liječnika o obavljenom zdravstvenom pregledu iz koje je vidljivo da je dijete sposobno pohađati Vrtić,
* odazvati se pozivima na roditeljske sastanke i druge oblike suradnje roditelja s Vrtiće m u cilju praćenja razvoja i napredovanja djeteta,
* Korisnik usluga može pisanim putem ispisati dijete najmanje 15 dana unaprijed
* u slučaju ispisa Korisnik je dužan podmiriti troškove boravka djeteta u Vrtiću za kalendarski mjesec u kojem je dijete boravilo u Vrtiću (makar i samo jedan dan)
* izvršavati druge obveze korisnika usluga utvrđene općim aktima Vrtića.

**Članak 21.**

Korisnik usluga ima pravo:

* prije početka ostvarivanja programa biti upoznat s programom za dijete i uvjetima pod kojima se on ostvaruje te s tim u svezi pravima i obvezama korisnika usluga,
* putem individualnih razgovora i roditeljskih sastanaka biti redovito izvještavan o razvoju i napredovanju djeteta, te biti uključen u različite oblike suradnje roditelja i Vrtića,
* podnositi zahtjeve nadležnim tijelima Vrtića radi ostvarivanja i zaštite pojedinačnih

prava i potreba djeteta,

* sudjelovati u planiranju, realizaciji i vrednovanju odgojno-obrazovnog programa za dijete,
* sudjelovati u upravljanju Vrtićem na način utvrđen zakonom i Statutom Vrtića

**Članak 22.**

Vrtić je dužan:

* ustrojiti rad s djecom u vrtićkim odgojnim skupinama sukladno propisanom programu i standardu predškolskog odgoja,
* surađivati s obitelji djeteta u cilju praćenja razvoja i napredovanja djeteta,
* osigurati redovito izvještavanje korisnika usluga i njihovo sudjelovanje u upravljanju Vrtićem sukladno zakonu i Statutu Vrtića,
* omogućiti zaštitu pojedinačnih prava korisnika usluga podnošenjem žalbe odnosno zahtjeva Upravnom vijeću,
* upozoriti korisnika usluga da Vrtić pridržava pravo preraspoređivanja djeteta iz jedne u drugu odgojno-obrazovnu skupinu, posebnog organiziranja programa za vrijeme lipnja, srpnja i kolovoza te u drugim posebnim okolnostima, u skladu s pedagoškim načelima i interesima organizacije rada
* upozoriti korisnika usluga da Vrtić može otkazati ostvarivanje programa za dijete u slučaju značajnih promjena u razvojnom statusu djeteta, ako ni novi prilagođeni individualizirani program ne zadovoljava razvojne potrebe djeteta,
* u slučaju promjene ili otkazivanja ostvarivanja programa usmjeriti korisnika usluga na daljnje postupanje i institucije koje će primjereno zadovoljiti potrebe djeteta,
* upozoriti korisnika usluga da Vrtić može otkazati ostvarivanje programa djetetu ako korisnik ne plati dospjele obveze u roku od 30 dana od dana dospijeća obveze ili ako korisnik na drugi način prekrši obveze utvrđene ugovorom ili općim aktom Vrtića.

**Članak 23.**

Odluku o sudjelovanju Korisnika usluga u participaciji cijene programa donosi Osnivač Vrtića. Ista Odluka objavljuje se na oglasnoj ploči te web stranici Vrtića i obvezujuća je za sve Korisnike usluga.

# **ISPIS DJECE**

**Članak 24.**

Korisnik usluga može ispisati dijete pisanim zahtjevom za ispis (ispisnica).

Korisnik usluga dužan je o namjeri ispisa obavijestiti Vrtić najkasnije 15 dana prije ispisa i potpisati ispisnicu.

**Članak 25.**

Djeca koja se tijekom pedagoške godine ispišu iz vrtića iz bilo kojeg razloga, a žele se ponovo upisati u novoj pedagoškoj godini, nemaju nikakvu prednost pri upisu.

**Članak 26.**

Vrtić će na kraju pedagoške godine ispisati dijete za koje Korisnik usluga nije potpisao ugovor za narednu pedagošku godinu. Vrtić može ispisati dijete korisnika usluga koji se ne pridržava ugovornih obveza. Odluku o ispisu djeteta donosi ravnatelj. Iznimno, Odluku o ispisu djeteta može donijeti Upravno vijeće ili Osnivač, ukoliko za to postoji opravdan razlog, te će o tome pisanom odlukom obavijestiti Vrtić i Korisnika usluga.

**Članak 27.**

U slučaju da korisnik usluga nije potpisao ispisnicu, a niti obavijestio o razlozima izostanka djeteta, smatra se da je dijete ispisano iz Vrtića protekom roka od 60 dana od zadnjeg dana korištenja usluga, a korisnik usluga dužan je platiti sve nastale troškove do tog roka.

**Članak 28.**

Korisnik usluga dužan je u slučaju ispisa djeteta podmiriti Vrtiću sva dugovanja.

# **PRIJELAZNE I ZAVRŠNE ODREDBE**

**Članak 29.**

Ovaj Pravilnik može se mijenjati i dopunjavati samo na način i u postupku po kojem je donesen.

**Članak 30.**

Ovaj Pravilnik stupa na snagu osmog dana od dana objavljivanja na oglasnoj ploči Dječjeg vrtića „Smajlić“.

KLASA: 601-02/23-05/03

URBROJ: 2198-20-1-23-01

Galovac, 18. kolovoza 2023.

**UPRAVNO VIJEĆE DJEČJEG VRTIĆA**

**Predsjednica**

**Amalija Bačić**